Беларускі рэспубліканскі саюз моладзі

**Белару́скі рэспубліка́нскі саю́з мо́ладзі** (*БРСМ*) — арганізаванае моладзевае аб’яднаньне рэжыму Лукашэнкі ў Беларусі. У структуру БРСМ ўваходзіць  арганізацыя БРПА.

## Мэты
Дэкляраваныя мэты БРСМ — стварэньне ўмоваў для ўсебаковага разьвіцьця моладзі, раскрыцьця яе творчага патэнцыялу, садзейнічаньне разьвіцьцю ў Рэспубліцы Беларусі грамадзянскага грамадзтва, заснаванага на патрыятычных і духоўна-маральных каштоўнасьцях беларускага народу.

## Утварэньне
6 верасьня 2002 г. супольны аб’яднаўчы Зьезд БСМ і БПСМ абраў 1-м сакратаром Аляксандра Нахаенку, які дагэтуль быў дырэктарам дэпартамэнта па справах моладзі Міністэрства адукацыі Рэспублікі Беларусь. Паводле 1-га артыкула Статуту, «Грамадзкае аб’яднаньне „Беларускі рэспубліканскі саюз моладзі“ створана шляхам зьліцьця ГА „Беларускі патрыятычны саюз моладзі“ і ГА „Беларускі саюз моладзі“, зьяўляецца правапераемнікам Ленінскага камуністычнага саюзу моладзі Беларусі — Саюз моладзі Беларусі».

## Удзел і структура

Сябрам ГА «БРСМ» можа быць любы грамадзянін Рэспублікі Беларусі, асоба без грамадзянства і замежныя грамадзяне, якія стала жывуць у Рэспублікы Беларусь, калі ім больш за 14 і менш за 31 год, калі яны прызнаюць Статут і праграмныя дакумэнты ГА «БРСМ».

Найвышэйшым органам ГА БРСМ зьяўляецца Зьезд. Ён прымае рашэньні па любых пытаньнях дзейнасьці арганізацыі. Кіроўным органам зьяўляецца Цэнтральны камітэт, які каардынуе дзейнасьць паміж зьездамі. У склад Цэнтральнага камітэта ўваходзяць бюро і сакратарыят. Найвышэйшым кантрольным органам зьяўляецца Цэнтральная кантрольная камісія, якая кантралюе выкананьне Статуту, рашэньняў Зьездаў, канфэрэнцый, выбарных органаў і ажыцьцяўляе штогадовую праверку фінансава-гаспадарчай дзейнасьці арганізацыі. Узначальвае Цэнтральную кантрольную камісію старшыня, кіруючы орган Цэнтральнай кантрольнай камісіі — бюро. Аналягічную структуру маюць абласныя, раённыя ды гарадзкія арганізацыі, у якіх найвышэйшым органам зьяўляюцца адпаведныя канфэрэнцыі. У менскі гарадзкі камітэт таксама ўваходзяць галіновыя камітэты ГА «БРСМ».

## Сымболіка
Сымболікай ГА «БРСМ» зьяўляюцца двухбаковы сьцяг і эмблема. На іх залатымі літарамі пішуць назву арганізацыі. У якасьці фону выкарыстоўваюць чырвоны і зялёны колеры адпаведна дзяржаўнаму сьцягу Рэспублікі Беларусі. Часткова лагатып і структура паўтарае Камсамол.

## Дзейнасьць
Дзейнасьць БРСМ галоўным чынам падобная да дзейнасьці Савецкага Камсамолу. Большасьць акцый БРСМ накіравана на папулярызацыю беларускага патрыятызму. Яны заключаюцца ў цырымоніях ускладаньня вянкоў на помніках і мэмарыялах па ўсёй краіне. Сябры БРСМ таксама дораць кветкі вэтэранам Вялікай Айчыннай вайны ў Дзень перамогі, у знак падзякі за іхнюю службу.
Сябры БРСМ таксама ўдзельнічаюць у акцыі «За Беларусь!».
БРСМ удзельнічае ў спаборніцтвах па футболе, хакеі і плаваньні. Бярэ ўдзел у лёгкаатлетычных кросах. Таксама арганізуюцца спартовыя спаборніцтвы паміж самімі сябрамі арганізацыі і з удзелам сяброў аналягічных арганізацыяў з-за мяжы.
БРСМ арганізуе канцэрты, брала ўдзел у арганізацыі конкурсу прыгажосьці «Міс Беларусь-2004».
БРСМ арганізуе будаўнічыя атрады, якія ўпершыню зьявіліся яшчэ ў Савецкім Саюзе.

## Фінансаваньне
13 студзеня 2003 г. Аляксандар Лукашэнка падпісаў указ аб дзяржаўнай падтрымцы ГА «БРСМ», якім прадугледжваліся:
# улучэньне яго кіраўнікоў у склад калегіяў Міністэрства інфармацыі, Міністэрства культуры, Міністэрства адукацыі, Міністэрства сельскай гаспадаркі і харчаваньня, Міністэрства спорту і турызму і Міністэрства працы і сацыяльнай абароны;
# рамонт будынку сядзібы аб’яднаньня за кошт урадавых сродкаў;
# утрыманьне мясцовых аддзяленьняў БРСМ коштам выдаткаў каштарысаў мясцовых органаў улады.
3-і пункт указу прызначаўся «для службовага карыстаньня» і не публікаваўся.

Асноўнае фінансаваньне БРСМ атрымлівае зь дзярж.бюджэта, але падтрымку БРСМ аказваюць і зь мясцовых бюджэтаў. Падрабязнай інфармацыя аб тым, на што трацяцца ўсе гэтыя грошы БРСМ не падае. Аднак можна з упэўненасьцю сказаць: выхад на самафінансаваньне БРСМ у аглядным будучым не пагражае. Хаця яшчэ ў сакавіку 2009 году А.Лукашэнка ставіў перад БРСМ задачу пераходу на самаакупальнасьць да 2010 году.. У 2011 годзе БРСМ атрымае фінансаваньне 20,5 млрд руб. (6,6 млн даляраў ЗША) — гэта 98% усіх грошай, прызначаных на моладзевую палітыку ў краіне.

*Фінансаваньне БРСМ зь дзяржаўнага бюджэту:*
* 2005 год — 5,26 млрд руб.
* 2006 год — 7,74 млрд руб.
* 2007 год — 10,15 млрд руб.
* 2008 год — 13,12 млрд руб.
* 2009 год — 17,54 млрд руб.
* 2011 год — 20,5 млрд руб.

## Міжнароднае супрацоўніцтва

## Крытыка
Ня рэдкія выпадкі прымусовага «загону» ў БРСМ.

## Міжнародныя санкцыі
У чэрвені 2024 году БРСМ ды першага сакратара яго ЦК Аляксандра Лук’янава дадалі ў Чорны сьпіс Эўразьвязу. У ліпені да гэтых санкцый далучыліся таксама Швайцарыя, Альбанія, Босьнія і Герцагавіна, Ісьляндыя, Ліхтэнштайн, Малдова, Нарвэгія, Паўночная Македонія, Украіна, Чарнагорыя.

## Глядзіце таксама
* 
* Камсамол

## Крыніцы

## Вонкавыя спасылкі

* Афіцыйная старонка БРСМ

Катэгорыя:Беларускі рэспубліканскі саюз моладзі
Беларускі рэспубліканскі саюз моладзі
Катэгорыя:Зьявіліся ў 2002 годзе
Катэгорыя:Моладзевыя арганізацыі
Катэгорыя:Беларускія юрыдычныя асобы ў Чорным сьпісе ЭЗ